นายกรัฐมนตรี ปาฐกถาต่อนานาชาติ ส่งเสริมความร่วมมือของอาเซียนในการบริหารจัดการชายแดน เพื่อป้องกันภัยคุกคามอย่างยั่งยืน
พลเอก ประยุทธ์ จันทร์โอชา นายกรัฐมนตรี ร่วมพิธีเปิดการประชุมระดับภูมิภาค เพื่อส่งเสริมความร่วมมือด้านการบริหารจัดการชายแดน หัวข้อ “High Level Regional Conference: Synchronising Trade and Security Plans in Support of ASEAN 2025” ที่ศูนย์ประชุมสหประชาชาติ ซึ่งกระทรวงการต่างประเทศร่วมกับกระทรวงยุติธรรม และสำนักงานว่าด้วยยาเสพติดและอาชญากรรมแห่งสหประชาชาติ จัดขึ้น เพื่อส่งเสริมความร่วมมือด้านการบริหารจัดการชายแดน        นายกรัฐมนตรี กล่าวปาฐกถาว่า ไทยพร้อมร่วมกับอาเซียนกำหนดแนวทางพัฒนากรอบความร่วมมือในการบริหารจัดการชายแดน เพื่อป้องกันภัยคุกคามอย่างยั่งยืนและเป็นรูปธรรม ภายใต้หัวข้อ “การประสานแผนการค้าและความมั่นคงเพื่อสนับสนุนวิสัยทัศน์ประชาคมอาเซียน 2025” ประจำปี 2562 เพื่อหาแนวทางส่งเสริมบูรณาการ ระหว่างมิติทางเศรษฐกิจและมิติด้านความมั่นคง ที่สอดคล้องกับเอกสารวิสัยทัศน์ประชาคมอาเซียน ค.ศ. 2025 โดยเชื่อมั่นว่า การประชุมครั้งนี้จะนำไปสู่การพัฒนาความร่วมมือในการบริหารจัดการชายแดนระหว่างประเทศอาเซียนที่ยั่งยืนและเป็นรูปธรรม        ทั้งนี้ อาชญากรรมข้ามชาติในปัจจุบันมีการขยายตัวเพิ่มขึ้นอย่างต่อเนื่อง ส่วนหนึ่งเป็นผลมาจากความก้าวหน้าทางเทคโนโลยี ความเชื่อมโยงของระบบคมนาคมขนส่งในภูมิภาค ตลอดจนความนิยมใช้เทคโนโลยีสารสนเทศ และระบบดิจิทัลในรูปแบบต่าง ๆ เพื่ออำนวยความสะดวกสบายในชีวิตประจำวันที่เพิ่มมากขึ้น อันจะส่งผลโดยอ้อมให้พื้นที่บริเวณชายแดนมีความเปราะบาง และสุ่มเสี่ยงต่อการถูกกลุ่มอาชญากรข้ามชาติใช้แสวงหาประโยชน์ดำเนินกิจกรรมผิดกฎหมายและก่อให้เกิดความเสียหายต่อรัฐได้ หากไม่มีมาตรการป้องกันและปราบปรามอาจจะเป็นการเอื้อประโยชน์ต่อการก่ออาชญากรรมข้ามชาติที่มีความซับซ้อน และส่งผลกระทบอย่างรอบด้าน และอย่างกว้างขวาง        ด้วยเหตุนี้ อาเซียนจึงควรร่วมกันจัดตั้งกลไกความร่วมมือด้านการบริหารจัดการชายแดนในอาเซียน และอาเซียนได้ให้ความเห็นชอบแล้วในเอกสารวิสัยทัศน์ประชาคมอาเซียน ค.ศ. 2025        นายกรัฐมนตรี หวังว่า ที่ประชุมจะมีการแลกเปลี่ยนข้อคิดเห็นที่เป็นประโยชน์ในแง่มุมต่างๆ และนำไปสู่แนวทางการปฏิบัติที่เป็นรูปธรรมมากยิ่งขึ้น ใน 3 ประเด็น คือ คือ การแลกเปลี่ยนข่าวสารและข่าวกรองระหว่าง UNODC และ กลุ่มประเทศอาเซียน เพื่อร่วมกันสกัดกั้นภัยคุกคามร้ายแรงที่บั่นทอนสังคมและประชาชนของพวกเรา และมีส่วนเป็นอุปสรรคทางการค้าระหว่างกัน /ความร่วมมือในการป้องกันและปราบปรามอาชญากรรมข้ามชาติและความท้าทายข้ามพรมแดนต่างๆ อย่างเป็นระบบ และการส่งเสริมการพัฒนาในพื้นที่ เพื่อลดความเหลื่อมล้ำ        ทั้งนี้ ในที่ประชุมมีผู้อำนวยการใหญ่ของสำนักงานว่าด้วยยาเสพติดและอาชญากรรมแห่งสหประชาชาติ ร่วมกล่าวปาฐกถา และมีผู้แทนระดับสูง อาทิ รัฐมนตรีและเจ้าหน้าที่อาวุโสจากประเทศสมาชิกอาเซียน ประเทศคู่เจรจาของอาเซียน และองค์การระหว่างประเทศ ตลอดจนผู้แทนจากหน่วยงานด้านความมั่นคงและเศรษฐกิจของไทยจำนวนประมาณ 100 คน เข้าร่วมการประชุมฯ ด้วย